2 új funkció is jött a YouTube-ra, egyik jobb, mint a másik
A jelek szerint a YouTube nem "harcol" tovább a függőleges videók ellen, inkább behódol, és lehetővé teszi, hogy ez a mobilos formátum is élvezhető legyen még az asztali böngészős változatban is. A fejlesztők emellett az androidosoknak kedveskednek egy régóta várt funkcióval.
Annak ellenére, hogy meglehetősen kényelmetlen – vagy legalábbis nem túl élvezhető – egy vertikális (függőleges) videót nézni, sokan a rögzítés megkezdése előtt elfelejtik, hogy 90 fokot kellene fordítaniuk a készüléken. Hogy mennyire nem webkompatibilisek ezek a felvételek, azt jól mutatja, hogy a különböző videólejátszók – például a YouTube – meglehetősen csúnyán jelenítették meg ezeket a képsorokat: a lejátszó közepén, két oldalt egy-egy jókora fekete csíkkal. A YouTube azonban nemrég bejelentette: a maguk részéről behódolnak a függőleges videóknak.

A fejlesztők a napokban frissítették a YouTube asztali böngészős változatát, amely mostantól nagyobb támogatást nyújt a rendhagyó képarányú videóknak. A függőleges videók esetében a leglátványosabb a változás: a videó nagyobb méretben jelenik meg, mint eddig, a két oldalsó fekete sávot pedig megszüntették.

Hasonló a helyzet a 4:3-as képarányú videók esetében is, a YouTube itt is nagyított a lejátszó méretén és eltüntették az üres helyet kitöltő fekete sávot.

Emellett megnövelték a 16:9-es képarányú videók lejátszóját is, így mostantól az ilyen típusú videókat is nagyobb méretben nézhetjük.

A fejlesztők azonban nem csak ezzel az egy újdonsággal lepték meg a YouTube felhasználóit. A cég még a tavalyi évben mutatta be a platform asztali böngészős változatában a "sötét módot", a felhasználók pedig azt szerették volna, ha ez a mobilos alkalmazásban is megjelenik. Az iPhone- és iPad-tulajdonosok már márciusban megkapták, ezúttal pedig az androidosok örülhetnek: mostantól számukra is elérhető a sötét mód.

A funkciót hamarosan minden androidos YouTube-felhasználó megkapja, a változásról értesítést is küld a rendszer. A sötét módot ezután szabadon lehet majd ki-be kapcsolgatni.

Ha máskor is tudni szeretne hasonló dolgokról, kövesse a HVG Tech rovatának Facebook-oldalát.
függőleges videó YouTube YouTube sötét téma videó Android sötét mód vertikális videó